b'\n_START_ARTICLE_\nAhmed S\xc3\xa9kou Tour\xc3\xa9\n_START_SECTION_\n\xc5\xbdivljenjepis\n_START_PARAGRAPH_\nTour\xc3\xa9 je postal z neodvisnostjo Gvineje, leta 1958, prvi predsednik te revne afri\xc5\xa1ke dr\xc5\xbeave. Tour\xc3\xa9 naj bi v mladih letih pogosto prebiral dela Marxa in Lenina in tako postal gore\xc4\x8d privr\xc5\xbeenec ideje komunizma. \xc5\xbde leta 1945 je postal eden od ustanoviteljev delavskega sindikata, leta 1952 pa vodja Gvinejske demokratske stranke._NEWLINE_Sloves diktatorja si je pridobil z ustanovitvijo gvinejske tajne slu\xc5\xbebe, ki naj bi bila urejena po vzoru sovjetske, v zgodnjih 60. letih pa je vzpostavil \xc5\xa1e mre\xc5\xbeo delovnih tabori\xc5\xa1\xc4\x8d za politi\xc4\x8dne nasprotnike, ki so delovala ves \xc4\x8das njegove vladavine. Tour\xc3\xa9 se je paranoi\xc4\x8dno bal izgube oblasti in se je zana\xc5\xa1al predvsem na u\xc4\x8dinkovitost represivnega aparata. Tudi mnogi pripadniki vi\xc5\xa1jih slojev njegovega re\xc5\xbeima so kon\xc4\x8dali v tabori\xc5\xa1\xc4\x8dih, v Tourejevem \xc4\x8dasu pa je iz dr\xc5\xbeave zbe\xc5\xbealo okoli milijon ljudi, tako zaradi politi\xc4\x8dnih kot ekonomskih razlogov._NEWLINE_Med letoma 1965 in 1975 je prekinil vse odnose s Francijo, katere kolonija je bila Gvineja pred osamosvojitvijo. Odnose je po tem letu sicer spet vzpostavil, vendar z njo ni hotel gospodarsko sodelovati. Politi\xc4\x8dno in gospodarsko se je najbolj naslanjal na socialisti\xc4\x8dne dr\xc5\xbeave, zelo mo\xc4\x8dno navezo pa je sklenil z Gano. Z ganskim predsednikom Kwamejem Nkrumahom sta spletla prijateljske vezi, zaradi \xc4\x8desar so se kasneje odnosi med dr\xc5\xbeavama skrhali. Po dr\xc5\xbeavnem udaru v Gani, leta 1966 se je Nkrumah namre\xc4\x8d zatekel v Gvinejo, v Gani pa so v zameno za to aretirali celotno gvinejsko delegacijo._NEWLINE_Tour\xc3\xa9 je imel podobne nihajo\xc4\x8de odnose tudi z ZDA. Eisenhoverjeve administracije ni maral, medtem, ko je imel predsednika Johna F. Kennedyja za prijatelja in zaveznika. Tako se je v tem \xc4\x8dasu, leta 1962 (po delavskih protestih v Gvineji), celo odrekel prijateljstvu s Sovjetsko zvezo, ki naj bi delavce \xc5\xa1\xc4\x8duvala proti njemu. Takrat se je mo\xc4\x8dneje naslonil na ZDA, ki pa so spet postale sovra\xc5\xbenik po smrti predsednika Kennedyja._NEWLINE_Kljub vsemu na\xc5\xa1tetemu pa je obdobje vladavine \xc4\x8dloveka, ki je Gvineji prinesel samostojnost, pomenilo \xc4\x8das stabilnosti. Sicer tudi rev\xc5\xa1\xc4\x8dine, ampak v njej so bili vsi enaki in \xc5\xa1e danes se nekdanjega predsednika mnogi prebivalci Gvineje spominjajo z naklonjenostjo. Ahmed Sekou Toure je umrl leta 1984 v Clevelandu v ZDA med operacijo srca.'